西江柳氏月江詩
作者：趙文
朝代：宋

paragraphs: 何人種此玻瓈橘，掛在空高寒露濕。
秋風吹墮清泠中，驚殺神髯夜深蟄。
钴鉧潭中豈無月，冷光長照衰羈泣。
何如阿孫屋頭月，時時投取杯中吸。
吸餘吐向筆墨間，紙上淋漓流月汁。
前年劫火到詩屋，月走江寒燒不及。
青山夜起繞皆山，滿地蘆花不堪拾。
何時短棹釣西江，雪寒一夜無簑笠。